Norlys udfordrer 3LikeHome – Fri tale og data i 80 lande

Hvis du er vant til at bruge mobilen frit på ferien uden at frygte en gigantisk roamingregning, er der en god chance for, at du har kigget mod teleselskabet 3. Deres 3LikeHome-tilbud har i årevis været en af de helt store kundemagneter på det danske mobilmarked. Nu får konceptet en seriøs udfordrer.

Norlys – teleselskabet, der opstod efter fusionen mellem blandt andre Telia og energiselskabet Norlys – udvider nemlig markant deres roamingtilbud. Fremover bliver tale og data i op til 80 lande inkluderet i alle private mobilabonnementer. Det betyder i praksis, at kunderne kan bruge mobilen i udlandet næsten som derhjemme.

Fri mobil på ferien

Opgraderingen gælder både nye og eksisterende kunder. I alt får mere end 400.000 private mobilkunder adgang til langt flere lande, hvor de kan ringe og bruge data uden ekstra betaling. Ifølge Norlys er formålet at gøre det enklere at være mobilkunde – især når danskerne rejser.

– Danskerne rejser som aldrig før, og for Norlys er det vigtigt, at vi matcher vores kunders behov, også når de tager på ferie. Derfor gør vi det nu endnu nemmere for vores kunder at holde forbindelsen, siger Daniel Askeroth, direktør for teleforretningen i Norlys.

Samtidig ensretter selskabet deres mobilabonnementer, så roaming nu fungerer på samme måde for alle privatkunder.

Mange flere lande

Tidligere havde nogle kunder adgang til roaming i 64 lande, mens andre kun havde 48. Nu bliver listen udvidet til i alt 80 lande. For nogle kunder betyder opgraderingen adgang til 16 nye destinationer. For andre bliver listen udvidet med hele 32 lande.

Blandt de nye lande finder man blandt andet populære rejsemål som Japan, Mexico, New Zealand og Egypten.

Derudover bliver en lang række store destinationer uden for Europa nu også inkluderet for kunder, der tidligere ikke havde adgang til World Roaming – blandt andet USA, Canada, Thailand, Australien og Singapore. Se en komplet liste hos Norlys.

Tæt på danskernes rejsemønster

Ifølge Norlys er landene valgt ud fra danskernes faktiske rejsemønstre.

– Vi har valgt de nye lande efter hvilke lande, danskerne er glade for at rejse til på ferie, og vi dækker 99 procent af danskernes rejser. Vi taler, surfer og streamer mere og mere, når vi er på farten. Derfor skal vores kunder trygt kunne tage mobilen med på ferie i endnu flere lande, siger Daniel Askeroth.

Med udvidelsen bevæger Norlys sig ind på et område, hvor teleselskabet 3 længe har haft en klar profil. Deres 3LikeHome-koncept har i mange år været en af de mest markante forskelle på mobilabonnementer i Danmark. Nu begynder konkurrencen for alvor at stramme til.

For danske mobilkunder betyder det én ting: Det bliver sværere for teleselskaberne at tage ekstra betaling for at bruge mobilen i udlandet.

Norlys udfordrer 3LikeHome – Fri tale og data i 80 lande